**Наредба за изменение и допълнение на Наредба № Н-3 от 18.02.2013 г. за изменение в конструкцията на регистрираните пътни превозни средства и индивидуално одобряване на пътни превозни средства, регистрирани** **извън държавите - членки на Европейския съюз, или друга държава - страна по Споразумението за Европейското икономическо пространство**

*(обн., ДВ, бр. 21 от 2013 г., изм. и доп., бр. 31 от 2014 г., изм., бр. 17 от 2015 г. и бр. 98 от 2017 г.)*

**§ 1.** В чл. 25а думите „категории L, М, N и О“ се заменят с „категориите М, N и О, с изключение на ППС от категория О1“.

**§ 2.** В чл. 26, ал. 1 след думите „технически служби“ се поставя запетая и се добавя „само в нейни сгради и помещения, свързани с обхвата на определянето ѝ“.

**§ 3.** В чл. 30 се създават ал. 3 - 13:

„(3) Проверките и/или изпитванията по ал. 1 се извършват в съответствие с приложимите регулаторни актове.

(4) Когато за извършване на проверки и/или изпитвания на превозното средство не е възможно прилагането на приложим регулаторен акт по приложения № 10 или № 11 на Наредба № 60 техническата служба може да разработи методика за изпитване с алтернативни изисквания за проверки и/или изпитвания на описаните в приложимия регулаторен акт, които да удостоверят съответствието на представеното за изпитване ППС с изменение в конструкцията с приложимите технически изисквания.

(5) Методиката по ал. 4 трябва да съдържа най-малко:

1. общи положения, включително област на приложение;

2. приложимите регулаторни актове по приложения № 10 или № 11 на Наредба № 60 и методи с алтернативни изисквания за проверки и/или изпитвания, както и други използвани актове или добри практики, с които е съобразена методиката;

3. метод на изпитване, включително уреди за изпитване;

4. условия за провеждане на изпитването;

5. резултати от изпитването, които се отразяват в протокол от изпитване по образец, приложен от техническата служба;

6. документация, която ще бъде издавана и съхранявана за доказателство към изпитванията.

(6) Техническата служба подава заявление до изпълнителния директор на Изпълнителна агенция „Автомобилна администрация“ за одобряване на методиката по ал. 4, за което заплаща държавна такса, определена с акт на Министерския съвет.

(7) Изпълнителният директор на Изпълнителна агенция „Автомобилна администрация“ или оправомощено от него длъжностно лице назначава комисия за разглеждане на методиката.

(8) Комисията по ал. 7 проверява съответствието на методиката с изискванията на ал. 4 и 5. За проверка на съответствието, комисията може да поиска от техническата служба да осигури достъп до помещенията и оборудването, включително извършване на конкретни проверки и изпитвания по предложената методика.

(9) При установяване на несъответствия или непълноти, комисията дава на техническата служба указания за включване на допълнителни изпитвания и/или проверки, както и за предоставяне на допълнителна документация, която да удостоверява, че извършените проверки и/или изпитвания удостоверяват съответствието на ППС с приложимите технически изисквания и дава 10-дневен срок за отразяването им в методиката.

(10) В срок от 20 работни дни от подаване на заявлението или отстраняване на несъответствието или непълнотите по ал. 9 комисията изготвя доклад до изпълнителния директор на Изпълнителна агенция „Автомобилна администрация“ с предложение за одобряване или отказ за одобряване на методиката.

(11) В 10-дневен срок от изготвяне на доклада по ал. 10 изпълнителният директор на Изпълнителна агенция „Автомобилна администрация“ или оправомощено от него длъжностно лице одобрява методиката, когато тя отговаря на изискванията по ал. 4 и 5.

(12) В срока по ал. 11 изпълнителният директор на Изпълнителна агенция „Автомобилна администрация“ или оправомощено от него длъжностно лице отказва да одобри методиката, когато тя не отговаря на изискванията по ал. 4 и 5.

(13) Отказът по ал. 12 се мотивира и подлежи на оспорване по реда на [Административнопроцесуалния кодекс](https://web.apis.bg/p.php?i=476739).“

**§ 4.** Член 31 се изменя така:

„Чл. 31. (1) Техническите служби създават техническа документация за ППС, за което е подадено заявление по чл. 27, ал. 1.

(2) Документацията по ал. 1 съдържа:

1. заявлението по чл. 27, ал. 1 и приложените към него документи;

2. протоколи от извършените проверки и/или изпитвания;

3. технически доклади, свързани с измерванията и/или изпитванията, когато е приложимо;

4. снимков материал на изпитваното ППС и идентификационният му номер;

5. други документи или снимки, използвани за доказване на съответствието на ППС с приложимите регулаторни актове или методиката по чл. 30, ал. 5.

(3) След извършване на проверките и/или изпитванията на ППС с изменение в конструкцията техническата служба попълва необходимите данни за издаване на протокола за изменение в конструкцията на ППС по образец (приложение № 2) в информационната система по чл. 49, ал. 1, като дава заключение:

1. „допустимо изменение в конструкцията на ППС“ - когато в резултат на извършените проверки и/или изпитвания на ППС с изменение в конструкцията е установено съответствието му с приложимите регулаторни актове или методиката по чл. 30, ал. 5, или

2. „недопустимо изменение в конструкцията на ППС“ - когато в резултат на извършените проверки и/или изпитвания на ППС с изменение в конструкцията не е установено съответствието му с приложимите регулаторни актове или методиката по чл. 30, ал. 5.

(4) В случаите по ал. 3, т. 2 техническата служба писмено уведомява заявителя за причините за недопустимо изменение в конструкцията на ППС.

(5) В случаите по ал. 3, т. 1 определени от изпълнителния директор на Изпълнителна агенция „Автомобилна администрация“ длъжностни лица проверяват пълнотата на въведените от техническата служба данни, съответствието на регулаторните актове или методики по чл. 30, ал. 5 с обхвата, за който е определена техническата служба и съответствието на използваните регулаторни актове или методики по чл. 30, ал. 5 с исканото изменение на конструкцията на ППС.

(6) В 10-дневен срок от попълване на данните по ал. 3, лицето по ал. 5 чрез информационната система по чл. 49, ал.1 дава заключение, че въведените данни са:

1. „достатъчни и приложими за издаване на протокол за изменение в конструкцията на ППС“ или;

2. „има пропуски или несъответствия и не може да се издаде протокол за изменение в конструкцията на ППС“, като посочва конкретните пропуски и/или несъответствия.

(7) В 5-дневен срок от заключението по ал. 6, т. 2 техническата служба може да подаде възражение за направеното заключение до изпълнителния директор на Изпълнителна агенция „Автомобилна администрация“.

(8) В 10-дневен срок от подаване на възражението по ал. 7, изпълнителният директор на Изпълнителна агенция „Автомобилна администрация“ издава решение за приемане или отхвърляне на възражението.

(9) Решението по ал. 8 подлежи на оспорване по реда на Административнопроцесуалния кодекс.

(10) В случаите по ал. 6, т. 1 техническата служба издава протокол за изменение в конструкцията на ППС по образец (приложение № 2) в три екземпляра.

(11) Първият екземпляр от протокола по ал. 10 се прилага към техническата документация по ал. 1, а останалите два екземпляра от протокола се предоставят на заявителя.

(12) Техническата служба съхранява документацията по ал. 1 най-малко 5 години.

(13) При прекратяване на дейността, техническата служба е длъжна да предаде съхраняваната документация по ал. 1 на Изпълнителна агенция „Автомобилна администрация“.

**§ 5.** В чл. 32 се правят следните изменения:

1. В ал. 1 думите „ал. 2“ се заменя с „ал. 3“.

2. В ал. 2 думите „чл. 31, ал. 1 в три екземпляра със заключение „допустимо изменение в конструкцията на ППС“ се заменя с „реда на чл. 31, ал. 3-11“.

3. Алинея 4 се отменя.

**§ 6**. Член 33 се отменя.

**§ 7**. Член 34 се отменя.

**§ 8.** В чл. 36 се правят следните изменения и допълнения:

1. В ал. 2, т. 4 се изменя така:

„4. четливо копие на документ за регистрация или друг документ, издаден от компетентен орган на държавата, където е регистрирано ППС, от който да е видна датата на неговата първа регистрация“.

2. Създава се нова ал. 5:

„(5) За документите по ал. 2, които не са на български език, трябва да се приложи и легализиран превод“.

3. Създава се ал. 6:

„(6) Заявлението по ал. 1 може да бъде подадено и по електронен път по реда на Закона за електронния документ и електронните удостоверителни услуги“.

4. Досегашната ал. 5 става ал. 7.

**§ 9.** В чл. 37 се създава ал. 3:

„(3) Удостоверението по ал. 2 в електронен вариант се предоставя на Министерството на вътрешните работи за целите на регистрация на ППС“.

**§ 10.** В чл. 41, ал. 1 след думите „технически служби“ се поставя запетая и се добавя „само в нейни сгради и помещения, свързани с обхвата на определянето ѝ“.

**§ 11.** Член 43 се изменя така:

„Чл. 43. (1) Техническите служби създават техническа документация за ППС, за което е подадено заявление по чл. 42, ал. 1.

(2) Документацията по ал. 1 съдържа:

1. заявлението по чл. 42, ал. 1 и приложените към него документи;

2. протоколи от извършените проверки и/или изпитвания;

3. технически доклади, свързани с измерванията и/или изпитванията, когато е приложимо;

4. снимков материал на изпитваното ППС и идентификационният му номер;

5. други документи или снимки, използвани за доказване на съответствието на ППС с приложимите регулаторни актове по чл. 40, ал. 1.

(3) След извършване на проверките и/или изпитванията на ППС, техническата служба попълва необходимите данни за издаване на протокола за идентификация на ППС по чл. 1, т. 1, буква „б“ по образец (приложение № 5) в информационната система по чл. 49, ал. 1, като дава заключение:

1. „ППС съответства на приложимите регулаторни актове и може да бъде регистрирано“ - когато в резултат на извършените проверки и/или изпитвания е установено съответствието му с приложимите регулаторни актове по чл. 40, ал. 1, или

2. „ППС не съответства на приложимите регулаторни актове и може да бъде регистрирано“ - когато в резултат на извършените проверки и/или изпитвания на ППС не е установено съответствието му с приложимите регулаторни актове по чл. 40, ал. 1.

(4) В случаите по ал. 3, т. 2 техническата служба писмено уведомява заявителя за причините за несъответствие на ППС с приложимите регулаторни актове по чл. 40, ал. 1.

(5) В случаите по ал. 3, т. 1 определени от изпълнителния директор на Изпълнителна агенция „Автомобилна администрация“ длъжностни лица проверяват пълнотата на въведените от техническата служба данни, съответствието на регулаторните актове по чл. 40, ал. 1 с обхвата, за който е определена техническата служба и съответствието на използваните регулаторни актове по чл. 40, ал. 1 и посочените доказателства за констатациите.

(6) В 10-дневен срок от попълване на данните по ал. 3 лицето по ал. 5, чрез информационната система по чл. 49, ал. 1, дава заключение, че въведените данни са:

1. „достатъчни и приложими за издаване на протокол за идентификация на ППС по чл. 1, т. 1, буква „б“ или;

2. „има пропуски или несъответствия и не може да се издаде протокол за идентификация на ППС по чл. 1, т. 1, буква „б“, като посочва конкретните пропуски и/или несъответствия.

(7) В 5-дневен срок от заключението по ал. 6, т. 2 техническата служба може да подаде възражение за направеното заключение до изпълнителния директор на Изпълнителна агенция „Автомобилна администрация“.

(8) В 10-дневен срок от подаване на възражението по ал. 7 изпълнителният директор на Изпълнителна агенция „Автомобилна администрация“ издава решение за приемане или отхвърляне на възражението.

(9) Решението по ал. 8 подлежи на оспорване по реда на Административнопроцесуалния кодекс.

(10) В случаите по ал. 6, т. 1 техническата служба издава протокол за идентификация на ППС по чл. 1, т. 1, буква „б“ (приложение № 5) в три екземпляра.

(11) Първият екземпляр от протокола по ал. 10 се прилага към техническата документация по ал. 1, а останалите два екземпляра от протокола се предоставят на заявителя.

(12) Техническата служба съхранява документацията по ал. 1 най-малко 5 години.

(13) При прекратяване на дейността, техническата служба е длъжна да предаде съхраняваната документация по ал. 1 на Изпълнителна агенция „Автомобилна администрация“.

**§ 12.** Член 44 се отменя.

**§ 13.** Член 45 се отменя.

**§ 14.** Член 47 се изменения така:

„Чл. 47. (1) В случаите по чл. 43, ал. 3, т. 2, след отстраняване на причините за несъответствие на ППС с приложимите регулаторни актове заявителят може да предостави ППС в техническата служба за повторен преглед за идентификация, проверките и/или изпитванията за съответствие с приложимите регулаторни актове.

(2) Когато в резултат на извършените повторни проверки и/или изпитвания на ППС с приложимите регулаторни актове е установено съответствието му с приложимите технически изисквания, техническата служба издава протокол по реда на чл. 43, ал. 3-11.

(3) Когато в резултат на извършените повторни проверки и/или изпитвания на ППС по чл. 1, т. 1, буква „б“ не е установено съответствието му с приложимите технически изисквания, техническата служба писмено уведомява заявителя, че ППС не съответства на приложимите регулаторни актове поради причини, които се посочват изчерпателно и подробно.

**§ 15.** Член 48 се отменя.

**§ 16.** Член 49 се изменя така:

„Чл. 49. (1) Изпълнителна агенция „Автомобилна администрация“ създава и поддържа информационна система, съдържаща база данни с информация за техническите служби по чл. 26, ал. 1 и чл. 41 и издадените протоколи по чл. 31 и 43.

(2) Изпълнителният директор на Изпълнителна агенция „Автомобилна администрация“ предоставя достъп до информационната система по ал. 1 на лицата, определени за технически служби по реда на чл. 138г от Закона за движението по пътищата.

(3) Достъпът до информационната система по ал. 1 се прекратява с прекратяване на правата, произтичащи от удостоверението за определяне на техническа служба по реда на чл. 138г, ал. 10 от Закона за движението по пътищата.

(4) Базата данни от информационната система по ал. 1 по отношение на определените технически служби и техният обхват е публично достъпна.

**§ 17.** В чл. 50 се правят следните изменения и допълнения:

1. В ал. 2, т. 3 се изменя така:

„4. четливо копие на документ за регистрация или друг документ, издаден от компетентен орган на държавата, където е регистрирано ППС, от който да е видна датата на неговата първа регистрация“.

2. Създават се ал. 5 и 6:

„(5) За документите по ал. 2, които не са на български език, трябва да се приложи и легализиран превод.

(6) Заявлението по ал. 1 може да бъде подадено и по електронен път по реда на Закона за електронния документ и електронните удостоверителни услуги“.

**§ 18.** В чл. 51 се създава ал. 3:

„(3) Удостоверението по ал. 2 в електронен вариант се предоставя на Министерството на вътрешните работи за целите на регистрация на ППС“.

**§ 19.** В § 1 от Допълнителната разпоредба се създава т. 15:

„15. „Алтернативни изисквания“са административни разпоредби и технически изисквания, с които се осигурява ниво на безопасност за движението по пътищата и опазване на околната среда, което е равностойно до степен, която е практически възможна, на нивото, осигурявано от приложимите регулаторни актове“.

**§ 20**. В Приложение 1б към чл. 25а, т. 2 в раздел II „Изисквания към дублиращите устройства за задействане на спирачната уредба и съединителя от мястото на преподавателя“, т. 6.3, 6.3.1 и 6.3.2 се заличават.

**§ 21.** В Приложение 1в към чл. 26, ал. 9 се правят следните изменения:

1. В раздел I „Необходими документи“ думите „АМ, А1, А2, А“ и запетаята след тях се заличават.

2. В раздел II „Методика за извършване на проверките на превозните средства за обучение и изпит на кандидати за придобиване на правоспособност за управление на МПС“ в таблицата се правят следните изменения:

а) в т. 3 запетаята и думите „Учебен мотоциклет“ се заличават;

б) в т. 10 думите „А1“ се заличават;

в) точки 23-26 се заличават;

г) в Забележка 3 думите „А1“ се заличават.

**§ 22.** В Приложение № 2 към чл. 31, ал. 1 се правят следните изменения:

1. Точка IV се изменя така:

„IV. Описание на приложените документи от заявителя:

1…………………………………………………….

2……………………………………………………..

3…………………………………………………….

………………………………………………………

……………………………………………………….“

2. Точка V се изменя така:

„V. Извършени проверки и/или изпитвания:

1……………………………………………….

2……………………………………………….

3………………………………………………..

………………………………………………….

…………………………………………………

…………………………………………………….

Адреси на сградите и помещенията, в които е извършено измерването, изпитванията и/или проверките на ППС (\*): 1.…………………………………………………

2.…………………………………………………

3…………………………………………………

……………………………………………………

……………………………………………………

……………………………………………………

……………………………………………………

(\*) Посочват се адресите на всички сгради и помещения, в които е извършено всяко едно от измерванията, изпитванията и/или проверките на ППС“.

**§ 23.** В Приложение № 4 към чл. 37, ал. 2 в раздел 1 след т. 0.12. се създават т. 0.13. и 0.14:

„0.13. Техническа служба, извършила измерванията, изпитванията и проверките на ППС:……………………………………………………………………………………………

0.14. Номер и дата на протокола………………………………………………….….“.

**§ 24.** В Приложение № 5 към чл. 43, ал. 1, т. 1 се правят следните изменения:

1. След т. 0.12. се създава т. III:

„III Данни за адресите на сградите и помещенията, в които е извършено измерването, изпитванията и/или проверките на ППС:

1……………………………………………….

2……………………………………………….

3…………………………………………………

………………………………………………..

………………………………………………..

……………………………………………………

…………………………………………………

…………………………………………………..“

2.В таблицата „Приложими технически изисквания (за категории M, N и O)“, в заглавния ред под думата „Забележка“ се вписва „(5)“ и в „Забележки“ се създава забележка 5:

„(5) Посочва се адреса на сградите и помещенията, където е извършена проверката на ППС с приложимия регулаторен акт.“.

**§ 25.** В Приложение № 7 към чл. 51, ал. 2 в раздел 1 след т. 0.12. се създават т. 0.13. и 0.14:

„0.13. Техническа служба, извършила проверките на ППС: …………………………………………………………….……………………………………

0.14. Номер и дата на протокола…………………………………………….“.

**Заключителни разпоредби**

**§ 26.** В чл. 26, ал. 3, т. 2 от Наредба № 37 от 2.08.2002 г. за условията и реда за обучение на кандидатите за придобиване на правоспособност за управление на моторно превозно средство и условията и реда за издаване на разрешение за тяхното обучение (обн. ДВ, [бр. 82](https://web.apis.bg/p.php?i=23176) от 2002 г.) думите „оборудване на ППС“ се заменят с „оборудване на ППС от категории М, N и О, с изключение на ППС от категория О1“.

**§ 27.** Наредбата влиза в сила от деня на обнародването ѝ в „Държавен вестник“, с изключение на §9 и §18, които влизат в сила шест месеца след датата на влизане в сила на наредбата.

**Росен Желязков**

*Министър на транспорта,*

*информационните технологии и съобщенията*